钦定古今图书集成/明伦汇编/官常典/第597卷 > 盛颐
## 钦定古今图书集成/明伦汇编/官常典/第597卷 > 盛颐

按《苏州府志》：“颐字养蒙，其先大梁人。高祖德肆以抚
谕苏湖，因居昆山之高墟。颐三岁而孤，事母以孝闻。
长从乡先生受《诗》，讲求濂洛之学，工诗及书法。永乐
己亥，诏求遗贤，守臣以礼币征诣京，入见称旨，擢江
西左布政。颐以不阶资叙，出掌大藩，深惧无以报称，
题其堂曰‘思报’。以司差多扰，编置勘合簿于各郡，给”
批回缴，各有定号，而诈伪不行。以理问多滞狱，令三
日一引赴堂科断，而刑无枉滥。以逋赋难清，择属吏
廉干者，授以方略，度远近，定程期，鞭挞不施，不半载
而事集。丁巳入觐，宠赉有加，特留部祀南郊，遂来众
忌，因言者落职。宣德初，上疏辨理，授南京工部员外
郎。历任八年，三使藩府，皆以廉能著。癸丑，以《开》《封
船事》，遣往边海诸郡。得疾，还南京，卒。